Súradnice: 42°01′39″S 24°17′59″V﻿ / ﻿42,02750°S 24,29972°V﻿ / 42.02750; 24.29972

**Hodinová veža** (bulh. Часовникова кула – *Časovnikova kula*) známa aj pod názvom **Sachata** (bulh. Сахата), je stavba osmanskej hodinovej veže, nachádzajúca sa v meste Peštera v Pazardžickej oblasti v južnom Bulharsku. V súčasnosti je symbolom mesta Peštera. Má štatút kultúrnej pamiatky.

Lokalita
--------

Nachádza sa na vyvýšenom skalnatom mieste na samotnom konci mesta.

Dejiny
------

Patrí medzi najstaršie hodinové veže v Bulharsku, pričom sa udáva, že s najväčšou pravdepodobnosťou môže ísť o druhú najstaršiu hodinovú vežu v Bulharsku vôbec – po plovdivskej hodinovej veži.

O presnom čase výstavby sa vedú dohady a nie je presne známy. Najčastejšie sa ako možné udávajú dva rôzne letopočty a to roky 1650 a 1710.

Podľa pešterského učiteľa Ivana Popova, autora knihy *Istorija na Peštera* (bulh. История на Пещера, doslova *Dejiny Peštery*), bola hodinová veža postavená v rovnakom roku a rovnakým spôsobom ako budova starej mešity v Peštere, teda v roku 1650. Faktom je, že podoba spôsobu stavby s budovou mešity je na budovách dobre viditeľná.

Podľa významného bulharského architekta Nikolaja Tuleškova bola hodinová veža postavená o niečo neskôr a to v roku 1710, alebo nejaký čas pred týmto rokom.

S najväčšou pravdepodobnosťou bola hodinová veža postavená najmä z praktických dôvodov z dôvodu potreby remeselníckych a obchodníckych cechov, pričom hodinová veža však neslúžila len tým, ktorí pracujú v blízkosti a okoloidúcim, ale upozorňovala miestnych aj na moslimské bohoslužby. Podľa iných tvrdení bola veža postavená preto, aby tureckí obyvatelia mesta neprotestovali, že v ich susedstve sa v tom čase stavia bulharský chrám.

Hodinová veža fungovala normálne do obdobia oslobodenia Bulharska. Po oslobodení Bulharska sa skončilo s údržbou budovy, ktorá bola ponechaná svojmu osudu a dokonca z nej bol v tomto čase ukradnutý hodinový mechanizmus.

V 70. rokoch 20. storočia bola budova reštaurovaná vrátane inštalácie nového hodinového mechanizmu.

V roku 2017 prebehla reštaurácia hodinového mechanizmu, keďže do tej doby bola nutná pravidelná mechanická údržba a mechanizmus sa taktiež často kazil.

V roku 2022 uvoľnilo bulharské ministerstvo kultúry 116 892 levov na reštauráciu budovy. Ďalších 51 067,25 levov uvoľnilo na tento účel miestne zastupiteľstvo v meste Peštera. Cieľom je predovšetkým spevnenie a konzervácia celého areálu tak, aby sa hodová veža mohla zachovať, čo najdlhšie, v čo najviac autentickom vzhľade. Naplánované je aj nové osvetlenie budovy, keďže hodinová veža má významný potenciál pre mesto z hľadiska turizmu.

Charakteristika
---------------

Budova sa skladá z dvoch hlavných častí, prvú predstavuje kamenná spodná základná časť budovy, druhú vrchná časť, ktorá je tvorená drevenými trámami, pričom priestory medzi nimi sú vyplnené adobe.

detail z fasády
Budova je takmer štvorcového pôdorysu, pričom rozmery strán budovy sú 3,55 x 3,85 metra. Výška základnej kamennej časti budovy je 8,40 metra a celková výška vrátane drevenej vrchnej časti je 13,55 metra.

### Hodinový mechanizmus

Pôvodný hodinový mechanizmus bol tureckého typu – na budove sa tak nenachádzal žiadny ciferník a čas sa stanovoval len odbíjaním zvonu, ktorý sa nachádzal vo vrchnej časti pod strieškou. Mechanizmus bolo s najväčšou pravdepodobnosťou potrebné chodiť každodenne manuálne navíjať. Tento hodinový mechanizmus bol ukradnutý niekedy po oslobodení Bulharska, v časoch kedy nebola budova hodinovej veže nijak udržiavaná.

Nový hodinový mechanizmus bol do veže nainštalovaný v priebehu reštaurácie v 70. rokoch 20. storočia. Tento mechanizmus bol vyrobený v Technickej škole jemnej mechaniky v Sofii.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Dôvodom ochrany je architektonická hodnota budovy.

Galéria
-------

* celkový pohľad na areál hodinovej veže z juhovýchoducelkový pohľad na areál hodinovej veže z juhovýchodu
* celkový pohľad na areál hodinovej veže zo západucelkový pohľad na areál hodinovej veže zo západu
* celkový pohľad na areál hodinovej veže z juhozápaducelkový pohľad na areál hodinovej veže z juhozápadu
* celkový pohľad na areál hodinovej veže zo severozápaducelkový pohľad na areál hodinovej veže zo severozápadu
* celkový pohľad na areál hodinovej veže zo severovýchoducelkový pohľad na areál hodinovej veže zo severovýchodu
* cekový pohľad na vežu z juhucekový pohľad na vežu z juhu
* cekový pohľad na vežu z východucekový pohľad na vežu z východu
* hodinová veža pri pohľade z juhovýchoduhodinová veža pri pohľade z juhovýchodu
* severná fasáda budovyseverná fasáda budovy
* východná fasáda budovyvýchodná fasáda budovy
* pohľad od hodinovej veže na mesto Pešterapohľad od hodinovej veže na mesto Peštera

Referencie
----------

1. 1 2 3 4 5 6 7 8  PAVLOV, Dimităr. PEŠTERA – istorija i săvremie. Sofia : Vitamin Art/Lito Balkan. 2007. 104 s. S. 24. (po bulharsky)
2. 1 2 3 4 5 6 7 8 9 10 11 12 13 14 15 16 17  IVANOV, Ivajlo. Časovnikovite kuli v Bălgarija i sgradite s časovnici v načaloto na XXI vek. Sofia: Izdatelstvo Biko Bălgarija. 2014. 272 s. ISBN 9786199004821. S. 155. (po bulharsky)
3. 1 2 3 4  MIKOV, Ľubomir. Osmanska architektura i izkustvo v Bălgarija : Izbrani studii – TOM 1. Sofia : Akademično izdatelstvo "Prof. Marin DRINOV". 2012. 398 s. ISBN 9789543225040. S. 260. (po bulharsky)
4. 1 2 3 4 5 6 7 8 9 10 11 12   *Реставрират часовникова кула от XVII век в Пещера* [online]. travelnews.bg, [cit. 2023-03-21]. Dostupné online.
5. 1 2 3 4 5 6 7 8 9   *Туризъм* [online]. peshtera.bg, [cit. 2023-03-21]. Dostupné online.
6. 1 2 3 4 5 6 7   *Град Пещера - СВЕТИ МЕСТА* [online]. svetimesta.com, [cit. 2023-03-21]. Dostupné online.
7. 1 2 3 4 5 6 7   *site.btaВ Пещера предстои реставрация на Старата часовникова кула, финансирана от Министерство на културата* [online]. bta.bg, [cit. 2023-03-21]. Dostupné online.
8. 1 2 3 4 5 6 7 8 9 10 11 12 13 14   *Туристически обекти в Пещера и региона – Автомобилите на Социализма* [online]. carsofsocialism.com, [cit. 2023-03-21]. Dostupné online.
9. 1 2 3 4 5 6 7 8 9 10 11 12 13 14 15 16   *Старият часовник – Един от символите на Пещера ще бъде реставриран* [online]. peshteraprim.com, [cit. 2023-03-21]. Dostupné online.
10. 1 2 3 4 5 6 7 8   *Пещера-музей* [online]. peshtera-muzei.free.bg, [cit. 2023-03-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Hodinová veža (Peštera)**